প্রথম পর্যায়ে (১৯৭১-১৯৮০) অর্জনের কথা ভাবলে শুরুতেই চলচ্চিত্র সংসদের সংখ্যার কথা আসবে। পূর্ব পাকিস্তান পর্বে যেখানে মাত্র দুটি চলচ্চিত্র সংসদ ছিল সেখানে বাংলাদেশ পর্বে ১৯৮০ পর্যন্ত প্রায় ১০০টির মতো চলচ্চিত্র সংসদ ঢাকাসহ অন্যান্য স্থানে প্রতিষ্ঠিত হয়েছিল বলে জানা যায়। এই পর্যায়ে বিএফডিসিতেও ১৯৭৪ সালে ‘সিনে আর্টিস্ট অ্যান্ড টেকনিশিয়ান্স সোসাইটি’ বলে একটি সিনে ক্লাব প্রতিষ্ঠিত হয়, যার সভাপতি ও সাধারণ সম্পাদক ছিলেন যথাক্রমে সাধন রায় ও আলম কোরাইশী। এটি ফেডারেশনভুক্ত চলচ্চিত্র সংসদ হিসেবেই তার কার্যক্রম পরিচালনা করতো। বাংলাদেশ ফিল্ম সেন্সর বোর্ড ও অন্যান্য সূত্র থেকে তথ্য নিয়ে চলচ্চিত্রবিদ্যার ছাত্র ও চলচ্চিত্রবিষয়ক গবেষক অব্যয় রহমান লিখেছেন যে, ‘নতুন প্রেক্ষাপটে স্বাধীন সার্বভৌম বাংলাদেশে …অবাধ মুক্ত পরিবেশে অনেক নতুন চলচ্চিত্র সংসদ গঠিত হয়। রাজধানী ঢাকা থেকে শুরু করে সিলেট, রংপুর, দিনাজপুর, যশোর, খুলনা, পটুয়াখালী পর্যন্ত চলচ্চিত্র সংসদের শাখা বিস্তার লাভ করে এবং এ সংখ্যা সত্তর দশকের শেষে এসে আনুমানিক ১০০টিতে উন্নীত হয়।’২৫ ফলে ব্যাপকহারে বিভিন্ন দেশের চলচ্চিত্র প্রথম পর্যায়ে সংসদগুলো থেকে প্রদর্শিত হয়। পূর্ব পাকিস্তান পর্বে যেখানে দু-তিনটি দূতাবাস চলচ্চিত্র প্রদর্শনীতে সাহায্য করতো এই পর্বে বাংলাদেশে অবস্থিত প্রায় সকল দূতাবাসই চলচ্চিত্র এনে সংসদগুলোকে প্রদর্শনের জন্য দিত। এতে করে শিল্প-চলচ্চিত্র দর্শনের সুযোগ তৈরি হয়। সেসব চলচ্চিত্র নিয়ে লেখালেখিরও সুযোগ ঘটে। বিভিন্ন চলচ্চিত্র সংসদ থেকে চলচ্চিত্রবিষয়ক পত্রিকা প্রকাশিত হতে শুরু করে।